
                 РЕПУБЛИКА БЪЛГАРИЯ
 ИНСПЕКТОРАТ КЪМ ВИСШИЯ СЪДЕБЕН СЪВЕТ
 гр. София 1000, ул. „Георг Вашингтон” № 17, тел.факс 989 48 66



КОНСТАТИВЕН ПРОТОКОЛ
Днес 15.04.2014 г. състав на специализираното звено на  Инспектората към Висшия съдебен съвет, определен по реда на чл.60в ал.3 от ЗСВ :



                           ИНСПЕКТОР: …


                           ЕКСПЕРТ: …



                           ЕКСПЕРТ: …
С докладчик експерт …, извърши проверка по заявление  вх. рег. №РС-13-44 от 27.01.2014 г. по описа на Инспектората към ВСС относно нарушение на правото на разглеждане и решаване на делото в разумен срок, причинено от действия на съда в производството по гр.д. №…/1993 г. по описа на Софийски районен съд, подадено от …, гр. София, ж.к. ….       
Производството е по реда на чл. 60а и сл. от Закона за съдебната власт. В заявлението се правят оплаквания, че производството по гр.д. №…/1993 г. по описа на Софийски районен съд е продължило над двадесет години в резултат на действията на съдилищата, разглеждали делото. Въз основа на изложените в заявлението обстоятелства, заявителката претендира обезщетение в размер на 10000 лева за нарушаване на правото й на разглеждане и решаване на делото в разумен срок. 

При извършената проверка се установи, че производството по гр.д. №…/1993 г. по описа на Софийски районен съд е образувано по иск за  делба на съсобствен недвижим имот, представляващ дворно място, находящо се в гр. София, местност …, с административен адрес: ул. ..кв.м. заедно с построената в него жилищна сграда. Искът за делба бил предявен на 02.04.1993 г. пред Софийски районен съд от .., … и … срещу заявителката …, сина й …, …, …, … и ... 
С разпореждане от 06.05.1993 г. съдът е оставил исковата молба без движение и на ищците е указано да представят преписи от същата съобразно броя на ответниците.

След отстраняване на нередовностите в исковата молба, съдът насрочил първо открито съдебно заседание по делото за 21.06.1993 г. 
Съдебното заседание на 21.06.1993 г. било отложено, поради нередовното призоваване на двама от ответниците.

Следващото съдебно заседание на 04.10.1993 г. било отложено за събиране на допълнителни писмени доказателства.
Откритото съдебно заседание на 15.11.1993 г. било отложено, поради нередовното призоваване на … и сина й …, а това на 13.12.1993 г. за представяне на актуална скица на процесния имот от страна на ищците. 
Съдебното заседание на 21.02.1994 г. е отложено, за да се даде възможност на ищците да уточнят предмета на иска, а заседанието на 11.04.1994 г., за да се даде възможност на ищците, които не са се явили за участие в заседанието, да изразят становище по молбата на ответниците за прекратяване на производството, поради недопустимост на иска. 
Следващото открито съдебно заседание на 20.06.1994 г. е отложено, поради нередовно призоваване на един от ответниците, а съдебното заседание на 16.11.1994 г. за извършване на съдебно-техническа експертиза.
Съдебното заседание на 15.03.1995 г. е пренасрочено за 01.11.1995 г., тъй като с разпореждане на съда от 02.03.1995 г. делото е било изпратено на Национална следствена служба за послужване по сл.д. №13А/1995 г.

Следващите три открити съдебни заседания на 01.11.1995 г., 14.02.1996 г. и на 29.04.1996 г. били отложени, поради нередовното призоваване на част от ответниците, а това на 23.09.1996 г., поради неявяването на вещото лице по допуснатата съдебно-техническа експертиза.

Откритите съдебни заседание на 02.12.1996 г. и 10.03.1997 г. са отложени, поради нередовното призоваване на … и сина й …, а заседанието на 12.05.1997 г., за да се даде възможност на ищците да посочат имената и адресите на съпрузите на ответниците, които са имали сключен граждански брак към момента на възникване на съсобствеността, с оглед конституирането им като необходими другари в процеса.
С разпореждане на съда в производството по делото са конституирани …, … и …, съпрузи на ответниците …, … и …, а по делото е насрочено открито съдебно заседание за 13.10.1997 г.
Съдебното заседание на 13.10.1997 г. е отложено, поради заболяването на ответницата …, а следващото съдебно заседание на 17.11.1997 г., за да се даде възможност на неявилите с в това заседание ответници да се запознаят с новоприетите по делото писмени доказателства.

В хода на откритото съдебно заседание на 15.12.1997 г. съдът приключил с разглеждането на делото и обявил, че ще се произнесе с решение.

С определение, постановено в закрито съдебно заседание на 27.01.1998 г. съдът в състав: съдия … констатирал, че в делбеното производство не са конституирани всички съсобственици на имота при условията на необходимо другарство, поради което отменил определението за даване на ход по съществото на делото, оставил исковата молба без движение и указал на ищците да посочат адреси за призоваване на лицата …, …, … и ... Според констатациите на съда, цитираните лица черпят правото си на собственост върху процесния имот от нотариален акт №…, том ХХХХVІІ по н.д. №…/1990 г. С разпореждане, постановено в закрито съдебно заседание на 17.02.1998 г., съдът насрочил делото за разглеждане в открито съдебно заседание на 30.03.1998 г. Посочените от съда лица впоследствие не са конституирани в производството, тъй като именно с цитирания нотариален акт за продажба на недвижим имот те са отчуждили притежавания от тях терен, върху който е построен процесния имот, преди предявяването на иска за делба.  
Откритото съдебно заседание на 30.03.1998 г. е отложено за допълване на приетата по делото съдебно-техническа експертиза, а съдебното заседание на 04.05.1998 г. било последно пред първоинстанционния съд в производството по допускане на делбата.

С решение от 16.07.1998 г. по гр.д. №…/1993 г. Софийски районен съд в състав: съдия … допуснал извършването на делба по отношение на процесния имот и определил делбена квота на всеки от съделителите.
На 19.10.1998 г. от процесуалния представител на ответниците … и … е подадена молба за поправка на очевидна фактическа грешка при изписването на определената на тези ответници делбена квота в диспозитива на постановеното по делото решение.

Производството по реда на чл. 192, ал. 2 от ГПК (отм.) за поправка на очевидна фактическа грешка е проведено в едно открито съдебно заседание на 14.12.1998 г. С решение №…/21.12.1998 г. по гр.д. №…/1993 г. съдът допуснал поправка на очевидна фактическа грешка.
В законоустановения срок ответниците …, … и … подали въззивни жалби срещу решението от 16.07.1998 г. по гр.д. №…/1993 г. на Софийски районен съд за допускане на делба на процесния имот. След администриране на жалбите, те са изпратени на Софийски градски съд на 20.04.1999 г. и по тях е образувано гр.д. №…/1999 г. С определение, постановено в закрито съдебно заседание на 04.06.1999 г., съдът се произнесъл по доказателствените искания на въззивниците, направени с въззивните жалби и насрочил открито съдебно заседание по делото за 13.12.1999 г.

С определение, постановено в хода на откритото съдебно заседание на 13.12.1999 г., съдът спрял производството по делото на основание чл. 182, ал. 1, б. „д” от ГПК (отм.) до приключване на сл.д. №…/1998 г. по описа на Столична следствена служба. Цитираното следствено дело е образувано и водено срещу … за престъпление по чл. 291 от НК за това, че в качеството си на вещо лице по гр.д. №…/1993 г. по описа на Софийски районен съд съзнателно е дала невярно заключение по възложената й съдебно-техническа експертиза. Предварителното производство по сл.д. №…/1998 г. по описа на Столична следствена служба е прекратено с постановление на прокурор при Софийска районна прокуратура от 12.03.2001 г., поради несъставомерност на деянието.
С молба от 29.01.2003 г. въззиваемата … е поискала от съда да възобнови производството по гр.д. №…/1999 г. по описа на Софийски градски съд, поради отпадане на причините за спирането му и да конституира в производството на мястото на починалия въззиваем … наследницата му ... С определение от 30.01.2003 г. съдът възобновил производството по делото, конституирал … на мястото на починалия въззиваем … и насрочил открито съдебно заседание по делото за 03.11.2003 г.
Откритото съдебно заседание на 03.11.2003 г. е отложено за събиране на допълнителни писмени доказателства, а заседанието на 10.06.2004 г., поради нередовното призоваване на въззивника ...
Съдебното заседание на 22.11.2004 г. е отложено  за събиране на допълнителни гласни доказателства по реда на чл. 114 от ГПК (отм.), а заседанието на 20.06.2005 г. е отложено, поради нередовно призоваване на страните по делото.  

С определение от 26.07.2005 г., постановено в закрито съдебно заседание, съдът е съобразил, че част от събраните или допуснати във въззивното производство доказателства са относими към предмета на доказване във втората фаза на делбеното производство, поради което отменил определенията си за допускане на доказателства, свързани с установяване на реалната поделяемост и наличието на индивидуални обекти на таванския етаж в процесната сграда.
В хода на съдебното заседание на 23.02.2006 г. съдът приключил с разглеждането на делото и обявил, че ще се произнесе с решение.
С определение от 09.03.2006 г., постановено в закрито съдебно заседание, съдът отменил определението си от 23.02.2006 г. за даване на ход по същество на делото, задължил съделителите да представят акт за граждански брак между въззиваемия … и … и да уточнят бил ли е въззиваемия … сключил граждански брак към момента на сключване на договора за групов строеж за изграждане на процесния имот.
Съдебното заседание на 05.06.2006 г. било последно пред въззивната инстанция във фазата по допускане на делбата. С решение от 06.11.2006 г. по гр.д. №…/1999 г. Софийски градски съд в състав: председател: съдия … и членове: съдия … и съдия … отменил обжалваното решение от 16.07.1998 г. по гр.д. №…/1993 г. Софийски районен съд в частта му, с която са определени делбените квоти на страните и на негово място постановил друго, с което делбата на процесния имот се допуска при различни квоти за съделителите с оглед настъпилото правоприемство между част от тях в хода на процеса пред въззивната инстанция.

В законоустановения срок въззивниците …, … и … обжалвали пред Върховния касационен съд решението от 06.11.2006 г. по гр.д. №…/1999 г. на Софийски градски съд.

Върховният касационен съд получил делото на 26.11.2007 г. и образувал гр.д. №…/2009 г. Производството по делото протекло в едно заседание по реда на чл. 218е от ГПК (отм.) на 19.02.2009 г. С решение №…/14.07.2009 г. по гр.д. №…/2009 г. Върховният касационен съд в състав: председател: съдия … и членове: съдия … и съдия … обезсилил обжалваното решение в частта му, с която е допусната делба на поземления имот, в който е построена процесната жилищна сграда и потвърдил решението в останалата му част.

Софийски районен съд получил делото на 23.07.2009 г. за продължаване на съдопроизводствените действия по гр.д. №…/1993 г. във втората фаза на делбата. С разпореждане от 05.08.2009 г. съдът допуснал извършването на съдебно-техническа експертиза по делото, която да определи реалната поделяемост и оценката на процесния имот и насрочил открито съдебно заседание за 09.11.2009 г.
Откритите съдебни заседания на 09.11.2009 г., 08.02.2010 г., 12.04.2010 г. и 31.05.2010 г. са отложени, поради нередовното призоваване на ответника …, като след последното отлагане на делото съдът разпоредил ответника … да бъде призован по реда на чл. 50, ал. 2 от ГПК (отм.) чрез публикация в Държавен вестник.
В хода на съдебното заседание на 11.10.2010 г. ответницата … предявила за общо разглеждане наред с главния иск, искове за сметки срещу останалите съделители, които впоследствие са оттеглени, а делото е отложено за събиране на допълнителни гласни доказателства и за отстраняване на нередовностите в исковата молба по предявените искове за сметки. 
С определение от 20.10.2010 г. съдът конституирал в производството … като помагач в процеса на съделителя ... 
Съдебното заседание на 13.12.2010 г. е отложено, поради нередовното призоваване на помагача в производството …, а с определение от същата дата съдът е конституирал … и … като помагачи в процеса на ответника … и отхвърлил молбата на … и … за встъпване в процеса като помагачи на ответника ...
Откритото съдебно заседание на 09.02.2011 г. e отложено с оглед подадената частна жалба срещу определението, с което е отхвърлена молбата на … и … за встъпване в процеса като помагачи на ответника ...
Съдебното заседание на 15.06.2011 г. било последно пред първоинстанционния съд във втората фаза на делбеното производство. С решение от 28.07.2011 г. по гр.д. №…/1993 г. Софийски районен съд в състав: съдия … извършил делба на процесната жилищна сграда, чрез предоставяне на обособени обекти и съответните прилежащи им идеални части от общите части на сградата в полза на всеки от съделителите, съобразно притежаваните от тях идеални части от съсобствената вещ и предварителната уговорка в договора за групов строеж, въз основа на който е възникнала съсобствеността.

В законоустановения срок ищците …, … и …, както и ответницата … са подали въззивни жалби срещу решението от 28.07.2011 г. по гр.д. №…/1993 г. на Софийски районен съд. Въззивната жалба на … е върната с разпореждане на съда от 09.01.2012 г., тъй като жалбоподателката не е отстранила в срок допуснатите в жалбата нередовности. След администрирането на жалбите от съда, те са изпратени на Софийски градски съд на 19.05.2012 г. По въззивните жалби Софийски градски съд образувал гр.д. №…/2012 г. и насрочил първо открито съдебно заседание за 27.02.2013 г.
Откритото съдебно заседание на 27.02.2013 г. е отложено, поради нередовното призоваване на въззиваемите …, … и ... 
Следващото съдебно заседание на 12.06.2013 г. е последно пред въззивната инстанция по извършване на делбата. С решение от 06.08.2013 г. по гр.д. №…/2012 г. Софийски градски съд в състав: председател: съдия … и членове: … и … оставил в сила обжалваното решение от 28.07.2011 г. по гр.д. №…/1993 г. на Софийски районен съд.
На 13.08.2013 г. … подала молба за допълване на въззивното решение от 06.08.2013 г. по гр.д. №…/2012 г. Софийски градски съд в частта му относно разноските, сторени от страната във въззивното производство. С определение от 18.09.2013 г. съдът допуснал изменение на постановеното решение в частта му относно разноските на основание чл. 192, ал. 4 от ГПК (отм.) като осъдил въззивниците да заплатят на молителката сторените от нея съдебни разноски пред въззивната инстанция.
В законоустановения срок …, … и … подали обща касационна жалба срещу решението от 06.08.2013 г. по гр.д. №…/2012 г. Софийски градски съд.

С определение от 04.11.2013 г. съдът върнал касационната жалба на …, … и … срещу решение от 06.08.2013 г. по гр.д. №…/2012 г. Софийски градски съд, поради неотстраняване в срок на нередовностите в нея, съгласно указанията на съда от 01.10.2013 г.

Определение от 04.11.2013 г. за връщане на касационната жалба не е обжалвано и е влязло в сила на 10.12.2013 г. На същата дата е влязло в сила и решение от 06.08.2013 г. по гр.д. №…/2012 г. Софийски градски съд.

Констатации:

1. Продължителност на производството:

Начало на съдебното производство по гр.д. №…/1993 г. на Софийски районен съд е 02.04.1993 г., на която дата …, … и … са предявили иск за делба срещу …, сина й …, …, …, … и ... Съдебното производство по делото е продължило до 10.12.2013 г., когато е  влязло в сила решението от 06.08.2013 г. по гр.д. №…/2012 г. на Софийски градски съд. По този начин разглеждането на делото от образуването му до окончателното му приключване е продължило малко повече от двадесет години и осем месеца.
Срокът по чл. 60а, ал. 4 от Закона за съдебната власт е спазен, тъй като видно от горното, производството по гр.д. №…/1993 г. на Софийски районен съд е приключило на 10.12.2013 г., а заявлението по реда на чл. 60а от Закона за съдебната власт е подадено на 27.01.2014 г. 
2. Сложност на делото:
Производството по съдебна делба включва две фази. В първата фаза на производството, която е подготвителна, съдът установява кръга на съделителите, броя на имотите и движимите вещи, включени в делбената маса и дела на всеки от съделителите, докато втората фаза на производството е тази, в която съдът извършва делбата. В трайната си практика по дела срещу Република България за нарушаване на правото на разглеждане и решаване на делата в разумен срок в съдебни производства за делба, Европейският съд по правата на човека е възприемал тезата, че от начина, по който е структурирано производството по делба то може да отнеме повече време от общото исково производство. Все пак това обстоятелство не може да е единственото оправдание за продължителността на производството, тъй като държавата има общото задължение да организира правосъдната си система по такъв начин, че да гарантира спазването на изискванията за разглеждане на делата в разумен срок (дело №50222/1999 г. Кръстанов срещу България, дело №58497/2000 г. Хаджибакалов срещу България и др.). 
Правният спор в производствата по съдебна делба може да представлява висока фактическа или правна сложност в случаи, в които трябва да се разделят множество имоти и вещи, когато броя на съделителите е голям или пък в производството са предявени за разглеждане оспорвания на произход, осиновявания, на истинността на писмени доказателства, искания за намаляване на завещателни разпореждания, както и искания за сметки между съсобствениците.

В конкретния случай делбата по гр.д. №…/1993 г. на Софийски районен съд е допусната между много съделители – …, … и …, заявителката …, …, …, …, … и ... В хода на производството е настъпило неколкократно приемство в процеса в резултат на смъртта на някои от съделителите или на прехвърлянето на обособени обекти от процесната сграда, което е наложило конституирането на нови главни и подпомагащи страни по делото.  Делбата по делото е извършена по отношение на жилищна сграда с много обособени имоти. В производството не са поставявани никакви предварителни или странични въпроси като оспорване на произход и завещания, а искането за сметки на … срещу останалите съделители е оттеглено. 
По изложените съображения производството по гр.д. №…/1993 г. на Софийски районен съд представлява висока фактическа сложност, поради големия брой на участващите в производството страни и на имотите в делбената маса.
3. Действия на заявителя
Не се установява от материалите по делото заявителката … да не е изпълнила свои процесуални задължения или да е злоупотребила с процесуални права, като по такъв начин да е допринесла за продължителността на производството. 

4. Действия на съдилищата:
4.1. Действия на Софийски районен съд

Софийски районен съд разглеждал делото по веднъж във всяка фаза от делбеното производство съответно от 02.04.1993 г. до 20.04.1999 г. и от 23.07.2009 г. до 19.05.2012 г. По време на първата фаза на производство, която не включва сложни въпроси, Софийският районен съд провел общо двадесет открити съдебни заседания. Съдебните заседания били насрочвани от съда през кратки интервали от време, но въпреки това многократното отлагане на делото в случая се дължи на лоша организация на дейността по връчване на призовки и съобщения на участниците в процеса и на невъзможността на съда да концентрира доказателствената дейност в процеса в пределите на по – малко на брой съдебни заседания. Така например откритите съдебни заседания на 21.06.1993 г., 15.11.1993 г., 20.06.1994 г., 01.11.1995 г., 14.02.1996 г., 29.04.1996 г., 02.12.1996 г. и 10.03.1997 г. са отложени, поради нередовно призоваване на страни в производството, а тези на 04.10.1993 г., 13.12.1993 г., 11.04.1994 г., 16.11.1994 г. и 30.03.1998 г. за събиране на доказателства по делото.
Освен изброените основания, върху продължителността на производството се е отразило и определението на съда от 27.01.1998 г. за отмяна на определението за даване на ход по съществото на делото и връщането му за разглеждане в открито съдебно заседание на 30.03.1998 г. Това връщане на делото в случая се дължи на процесуалния пропуск на съда да констатира, че нотариален акт №…, том ХХХХVІІ по н.д. №…/1990 г. засяга предходно разпореждане с терена, върху който е изграден процесния имот и не легитимира лицата …, …, … и … като съсобственици на делбения имот, което да обуславя задължителното им конституиране в делбеното производството.   
Основната причина, поради която производството пред Софийски районен съд във втората фаза на делбата е продължило почти три години е в това, че по делото отново са проведени много на брой открити съдебни заседания – общо осем, а пет от тях са отложени, поради нередовно връчване на призовки на страните.   
Предвид всичко изложено действията на Софийски районен съд в двете фази на делбата са станали причина за забавяне на производството с приблизително пет години и шест месеца.
4.2. Действия на Софийски градски съд
Софийски градски съд разглеждал делото в двете фази на делбеното производство съответно от 20.04.1999 г. до 25.11.2007 г. и от 19.05.2012 г. до 10.12.2013 г. Процесуалните действия на Софийски градски съд са станали причина за по – голямата продължителност на въззивното производството по време на първата фаза на делбата. При това разглеждане на делото са проведени седем открити съдебни заседания, като шест от тях били насрочвани от съда през интервали от време между шест и седем месеца. Многократното отлагане на делото в случая се дължи на безкритичното допускане и събиране на неотносими към предмета на делото доказателства от съда. Този извод се подкрепя от определението от 26.07.2005 г., постановено в закрито съдебно заседание, с което съдът е съобразил, че част от събраните или допуснати във въззивното производство доказателства са относими към предмета на доказване във втората фаза на делбеното производство, поради което отменил определенията си за допускане на доказателства, свързани с установяване на реалната поделяемост и наличието на индивидуални обекти на таванския етаж в процесната сграда.
За времето от 13.12.1999 г. до 30.01.2003 г. производството по делото е било спряно на основание чл. 182, ал. 1, б. „д” от ГПК (отм.) до  приключване на сл.д. №…/1998 г. по описа на Столична следствена служба. Съгласно практиката на Европейския съд по правата на човека в хипотезата на чл. 182, ал. 1, б. „д” от ГПК (отм.), когато едно гражданско производство е спряно, за да се изчака изхода на наказателно производство за установяване на престъпни обстоятелства, от които зависи изхода на гражданския спор, разумната продължителност на основното производство се определя от два фактора: дали в него е имало, отделно от спирането, неоправдани забавяния и дали такива е имало в обуславящото наказателно производство. Наказателното производство е образувано и водено срещу … за престъпление по чл. 291 от НК за това, че в качеството си на вещо лице по гр.д. №…/1993 г. по описа на Софийски районен съд съзнателно е дала невярно заключение по възложената й съдебно-техническа експертиза. Наказателното производство по сл.д. №…/1998 г. по описа на Столична следствена служба е приключило на фазата на досъдебното производство с постановление за прекратяване на прокурор при Софийска районна прокуратура от 12.03.2001 г.
В конкретния случай спирането на производството, за да се изчака приключването на наказателното производство по сл.д. №…/1998 г. по описа на Столична следствена служба, не е основна причина за нарушаването на изискванията за разглеждане на делото в разумен срок в производството по гр.д. №…/1993 г. по описа на Софийски районен съд по три основни съображения: 
На първо място глобалната продължителност на едно производство е основен показател, от който може да се направи извод дали то е приключило в разумен срок. Производството по сл.д. №…/1998 г. по описа на Столична следствена служба е приключило на 12.03.2001 г. т.е. една година и три месеца след спиране на гражданското производство, което не е прекомерно с оглед общата продължителност на гр.д. №…/1993 г. по описа на Софийски районен съд.

На следващо място съдът не е предприел необходимите и навременни мерки за възобновяване на производството, тъй като наказателното производство е приключило на 12.03.2001 г., а гражданското е възобновено на 30.01.2003 г.

На последно място при разглеждането на гр.д. №…/1993 г. по описа на Софийски районен съд са налице значителни забавяния на производството, отделно от спирането, които се дължат на действията на съдилищата.
Разглеждането на делото във втората фаза на делбата пред Софийски градски съд е продължило малко повече от една година и седем месеца. Основната причина за продължителността на производството на тази фаза е, че Софийски градски съд е получил въззивните жалби на 19.05.2012 г., а насрочил първо открито съдебно заседание едва за 27.02.2013 г.

Предвид всичко изложено действията на Софийски градски съд в двете фази на делбата са станали причина за забавяне на производството с приблизително шест години.
4.3. Действия на Върховния касационен съд

Върховният касационен съд разглеждал делото за времето от 26.11.2007 г. до 23.07.2009 г. по време на първата фаза на делбата. За този период на висящност на спора пред касационната инстанция е проведено едно открито съдебно заседание на 19.02.2009 г., като именно насрочването на открито заседание по делото след продължителен период от постъпването на делото в съда е единствената причина за забавянето на касационното производство. 

Предвид изложените съображения действията на Върховния касационен съд са станали причина за забавяне на производството с приблизително девет месеца. 

На основание чл. 60д от ЗСВ, настоящия констативен протокол, ведно със заявлението и  всички постъпили към него материали,  да се изпрати на министъра на правосъдието. 


Екземпляр от настоящия констативен протокол следва да остане в Инспектората към ВСС ведно с копие от заявлението.

